এক বই প্রকাশ অনুষ্ঠানের মঞ্চে দাঁড়িয়ে শুক্রবার নাম না করে প্রধানমন্ত্রী নরেন্দ্র মোদীকে ‘মহাপুরুষ’ বললেন রাজ্যপাল কেশরীনাথ ত্রিপাঠী। এদিন যে বইটি প্রকাশিত হল সেটি মোদীকে নিয়েই লেখা। রাজ্যপাল যখন মোদীর প্রশংসায় পঞ্চমুখ তখন মঞ্চে উপস্থিত অভিনেত্রী ঋতুপর্ণা সেনগুপ্ত। ভবিষ্যতে বিজেপি’তে যোগদানের জল্পনা জিইয়ে রেখে তিনি জানালেন, আপাতত রাজনীতিতে নয়।
রাজনৈতিক বিশ্লেষক সাংবাদিক উদয় মাহুরকরের প্রধানমন্ত্রী নরেন্দ্র মোদীর তিন বছরের শাসনকাল নিয়ে লেখা ‘মার্চিং উইথ আ বিলিয়ন’ বইটি এদিন আনুষ্ঠানিকভাবে প্রকাশ করেন রাজ্যপাল। সেখানে কেশরীনাথ বলেন, ‘‘কোনও রাজনৈতিক অনুষ্ঠানে আসিনি। রাজনীতির এক মহাপুরুষকে নিয়ে লেখা বইয়ের চর্চা, বিশ্লেষণের অনুষ্ঠানে এসেছি।’’ দুর্নীতি, কর্মসংস্থান, বিদেশনীতি, ডিজিটাল ইন্ডিয়া, বুলেট ট্রেন-সহ একাধিক বিষয়ে কীভাবে মোদীকে দেশকে পথ দেখিয়েছেন তার বর্ণনা করেন রাজ্যপাল। তাঁর কথায়, ‘‘তিনি (মোদী) এমন একজন যিনি দিনে স্বপ্ন দেখান। দিনেই বাস্তবায়নের চেষ্টা করেন। তবে একটা সুইচ টিপলাম আর পরিবর্তন হয়ে গেল তা হয় না।’’ 
রাজ্যপাল, মাহুরকর, বিজেপি নেতা রাহুল সিংহের সঙ্গেই এদিন মঞ্চে ছিলেন ঋতুপর্ণা। রাজনীতিতে আপাতত যোগদানের প্রসঙ্গ ওড়ালেও ভবিষ্যতের দরজা অবশ্য খুলেই রেখেছেন তিনি। বিজেপি’তে যোগ দিচ্ছেন? প্রশ্নে সরাসরি হাত নেড়ে অসম্মতি জানিয়ে ঋতুপর্ণা। তাঁর বক্তব্য, ‘‘একটি বই প্রকাশ অনুষ্ঠানে এসেছি। কাকে নিয়ে লেখা বই তা উপজীব্য নয়। মুখ্যমন্ত্রীকে নিয়ে লেখা বই হলেও যাব। আমি অরাজনৈতিক ব্যক্তিত্ব, নিরপেক্ষ শিল্পী। মানুষকে বিভ্রান্ত করবেন না।’’ বিজেপি’র নেতাদের সঙ্গে ‘সখ্য’র প্রসঙ্গে মেনে নিয়ে অভিনেত্রীর পাল্টা দাবি, ‘‘মুখ্যমন্ত্রী, কলকাতার নেতাদের সঙ্গেও সখ্য রয়েছে।’’ ভবিষ্যতে বিজেপি’তে যোগদান-সংক্রান্ত প্রসঙ্গে ঋতুপর্ণার বক্তব্য, ‘‘মত বদলালে জানাব। হাতে প্রচুর ছবি। ভাল কাজ করতে চাই।’’
বিজেপি নেতাদের একাংশ অবশ্য ঋতুপর্ণার দলে যোগদানের সম্ভাবনা উড়িয়ে দিচ্ছেন না। এক নেতার কথায়, ‘‘আগামিদিনে ঋতুপর্ণা বিজেপি’তে যোগ দিলে অবাক হওয়া কিছু থাকবে না।’’